Statsminister Helle Thorning-Schmidt (S) ser et Danmark i klar fremgang efter krisen, men også et Danmark, som er kommet gennem den finansielle ustabilitet "uden skår i vores solidariske samfund".

Det siger hun i sin tale ved afslutningsdebatten i Folketinget tirsdag. Og hun forsøger samtidig at sætte ord på forskellene til Venstre og blå blok, som hun skal slå i et kommende folketingsvalg.

- Flere job og bedre velfærd. Det er balancen i regeringens politik. Fra den dag vi trådte til, har det været vores mål at bringe Danmark trygt gennem krisen. Uden skår i vores solidariske samfund.

- Og Danmark er kommet videre. I dag står vi et helt andet sted end for tre år siden, siger Helle Thorning-Schmidt, der overtog regeringsmagten efter Venstre og Konservative i 2011.

Hun hæfter sig ved, at økonomien er vokset med næsten en procent i årets første måneder, at der det seneste år er kommet 28.000 flere i arbejde, og at eksporten er steget.

Regeringen har tilrettelagt sin økonomiske politik, så det offentlige forbrug kan vokse med lidt mere end tre milliarder kroner hvert år, siger Helle Thorning-Schmidt. Det svarer til 22 milliarder kroner frem mod 2020.

Hun mener ikke, at en mindre offentlig sektor er vejen frem for Danmark.

- Nogle ser velfærdssamfundet som en omkostning, der skal holdes nede, så den private sektor kan vokse. Sådan ser jeg det ikke. Jeg ønsker et Danmark med både en stærk offentlig sektor og en stærk privat sektor.

- 22 milliarder kroner er en forskel, der kan mærkes. Det er ikke luksus. Det er, hvad vi har brug for, siger hun og angriber samtidig Venstres tanker om nulvækst:

- Hvis der er nulvækst, hvor skal de penge så komme fra? Ved at skære i børnehaverne? Ved at spare på plejehjemmene? Det mangler vi stadig svar på.

- Regeringen har et klart svar: 22 milliarder kroner, siger hun.

Der skal afholdes Folketingsvalg inden 15. september 2015.

/ritzau/